**כישלון והתחדשות**

**צדקת הצדיק עו**

בעת כשלון האדם ידע שבאותו עת הוא הכנה לאותו דבר לטוב ואם יזכה באותה שעה יוכל ‏לעלות למדרגה גדולה מאד. כפי גודל החטא שהיצר מסיתו כך הוא גודל הטובה שיוכל לקלוט אז, ‏אם יהפך תשוקה זו וחמדה זו לטוב, ומאותו עניין ממש הוא הטובה היפך הרעה. וכמ"ש בזוהר כי בעת המבול היו ראויים לקבל התורה, והיה אז משה כמו שדרשו רז"ל על בשגם ע"ש. ומים היינו תורה, והם הפכוהו למים הזידונים. והתורה היא תכלית קיום ‏העולם ושבשבילו נברא ואלמלא כו', והם גרמו אבדונו. ואותו עת היה מוכן אלו זכו ממש להיפך, שהוא ‏ירידת מימי התורה לקיום העולם.

**קונטרס דברי חלומות, ג**

חלם לי [בהיותי באיזביצא] שהיו מגלין לי איזה דברים משורש נשמתי, ובכלל הדברים היו אומרים לי כי הדור של משיח יהיה אותם הנפשות עצמן של דור המדבר... והם עצמן אותן הנפשות של דור המבול... ואז השחיתו דרכם. וחטא זה נקרא בספרים חטאת נעורים, וכן אמר בהם כי יצר לב האדם רע מנעוריו. ותיקנו זה בדור המדבר, והיה נקרא אז חסד נעורים, [כנודע בסוד תאוות אדם חסדו], כמו שנאמר זכרתי לך חסד נעוריך. והדור של משיח יהיה בסוד תתחדש כנשר נעוריכי, שיהיה גם כן אותו הדור של חסד נעורים, שיתחדש שנית. עד כאן תורף הדברים מה שאני זוכר עדיין.

**צדקת הצדיק צה**

בימי הנעורים רתיחת התאוה מתגברת ואז מרבה חטאים מצד היצר הרע ר"ל, והם חטאת נעורים. ‏וזה היה בדור המבול כמ"ש שם כי יצר וגו' מנעוריו. וגם כן מסגל טוב הרבה מצד היצר הטוב וחשקות לדברי תורה, ‏וזה היה דור המדבר כמ"ש וזכרתי לך חסד נעוריך. והם עצמם אותם הנפשות כמ"ש בזוהר פנחס ‏רט"ז סע"א ע"ש, דהיו ראויים לקבל תורה במבול אלו זכו, ונשמת משה הייתה שם. ודורו של משיח אז ‏יהיה פעם ג' אותו דור, בסוד מ"ש תחדש כנשר נעוריכי, ואז יהיה התיקון הגמור שבאות בערבוביא ‏חטאת נעורים וחסד נעורים, והטוב יתגבר על הרע ויהפכו לטוב. וז"ש בזוהר נח (עב ב) ובתיקונים ‏‏(תי' יח) כד תחמי קשתא באנפי נהירין תצפי לרגלי משיח. שהקשת הוא אות הברית נגד עונשי ‏חטאת נעורים, ובדורו של משיח יהיה זה באנפין נהירין, בהארת פנים, שהש"י מאיר עיניהם לדעת כי ‏סר עוונם בזה ועמך כולם צדיקים וגו', פירוש שומרי הברית כנודע.

**צדקת הצדיק קכד**

איסור דהוצאת זרע לבטלה הוא בכלל מצווה דפריה ורביה... ולכן על ידי מצות פריה ורביה בכוונה הראויה לשם ה' יוכל גם כן לתקן מה שחטא באיסור זה, ולקלוט אותן טיפין לקדושה, כי כל לאו הבא מכלל עשה העשה הוא תיקון הלאו. וגם בלאו הכי אמרו בויקרא רבה (כ"א ה') כי באבר שעשה בו חבילות עבירות יעשה בו חבילות של מצוות עיין שם. וכן כאן באותו אבר חבילות מצוות היינו פריה ורביה ומצות עונה... אז ה' צלך גם כן דוגמתו שופע לארץ העליונה אשר הייתה חריבה ויבישה על ידי חטאיו כנודע, כדאיתא בתיקונים, ונתקן הכל. ועל ידי שיורדים טיפי גשמים מלמעלה על הארץ היא נותנת יבולה שהיא רוח קדושה בלב האדם תחת רוח הטומאה שהיה לו מקודם.

**צדקת הצדיק קג**

דבר שברא השי"ת אי אפשר שיהיה לבטלה... ואם כן עניין המקרה לילה שברא ה' יתברך בטבע האדם שיהיה כך, שהרי נקרא לאונסו בברכות (כב.) ועירובין (יח ע”ב), וקיימא לן בכל מקום אונס רחמנא פטריה, דאנוס הוא ומה הוי ליה למעבד, ואם כן למה עשה ה' יתברך כך, בודאי היא לאיזה טובה לאדם. וכידוע דיש לו פעמים פדיון ממיתה. ואעפ"י שאמרו בעירובין (יח:) שגם לאונסו נבראו שדין רוחות ולילין, מכל מקום כל דעביד רחמנא לטב. ומצינו בבראשית רבה (ז) שהמשילו השדין לחפץ טוב או מרגליות יעויין שם כל לשונם סודות צפונות. ומסתמא יש בזה איזה עניין שיהיה שייכות לשון זה, אע"פ שעצמותם ממש ההיפך. ויש לומר דעל זה נאמר יקר מחכמה ומכבוד סכלות מעט, ומצינו בעירובין (מג.) דיכול להתגלות על ידי יוסף שידא אותם דברים שמתגלים בתורה על ידי אליהו. [ואליהו הוא מלאך הברית, ושידא הוא הנולד ממי שאינו שומר הברית, ושמו יוסף דרגא דצדיק שומר הברית, כי עמך כולם צדיקים שאין הערלה נקראת אלא על שם העכו"ם.] ואין ניכר ביניהם אם הוא ממדרגת גילוי אליהו או ממדרגת יוסף שידא, אפילו להאמוראים בעלי התלמוד עיין שם. והוא משידין יהודאין הנזכר בזוהר, דסוף אותן רוחות להיתקן להיות נפשות יקרות.

**צדקת הצדיק קסב**

מכל עבירה נעשה מלאך רע כמו שאמרו ז"ל, זהו לטובה לבני אדם, שהמלאך הוא חיות רוחני והוא מכיר באמיתת ה' יתברך וחפץ שיתהפך לטוב, ועי"ז נתעורר האדם לתשובה. שהרהורי תשובה הוא כשנזכר כאילו החטא והעבירה שעשה עומדת לנגד עיניו ומתמרמר עליה, והוא המלאך שנעשה על ידו [ולכן אמרו (ע"ז ב, ב) ראה ויתר גויים, שהתיר להם ועי"ז הולכים לאבדון]. ואין לך עבירה של אדם שלא הרהר עליה בתשובה, כמו שאמרו ז"ל פושעי ישראל מלאים חרטות, והוא על ידי העבירה עצמה. ועל ידי הוז"ל מרבה מזיקים ר"ל יותר מכל העבירות כידוע מזוהר, לכך גם כן הרהורי תשובה שנופלים בלבו הם הרבה. וכל עיקר עניין העבירות הוא רק לעורר האדם לתשובה על ידי זה כנ"ל [כי יש אימא עילאה ואימא תתאה, היינו תשובה ותפילה, שעל ידם הוא הכרת ה' יתברך איך הוא שוכן בקרבו. ותפלה התעוררותה ע"י מצות ומעשים טובים, ותשובה ע"י עבירה. אבל תורה הוא קוב"ה עצמו ואכ"מ]. והוז"ל הוא לתשובה גדולה תשובה דחזיא לחפאה על כל עובדוי, כדאיתא בזוהר (ח"ב רי"ד ב'), שבזה תיקון המכוון מן חטא הנ"ל. ולכך דייקא במקום אשר יאמר להם לא עמי אתם, יאמר להם בני אל חי, ע"י העבירות ולא ע"י המצות, לפי שתשובה גדולה מתפלה.

וזה נקרא והיה ביום ההוא בכמה מקומות, שעדיין אינו בשלימות בעוה"ז. כי עוה"ז נברא בז' ימי הבנין שהם ז' תחתונות, ומדריגת חסיד וגבור הכובש יצרו ועניו או ת"ח ונביא וחוזה וצדיק יכול להיות בעוה"ז, וגם מדריגת מלך היה בעוה"ז בזמן הבית, וכן מאן מלכי רבנן, אבל שלימות המלכות שהוא הכרת החסרון על ידי זה בא לתשובה, שהוא למעלה מכל ז' ימי הבנין וכולם יונקים ממנה, שאפילו צדיק צריך לה, והוא בא רק ע"י הכרת החסרון ושלימותו, אז יכירו כולם כח מלכותך.

**צדקת הצדיק קו**

אין אדם עומד על ד"ת אא"כ נכשל (גיטין מג.). והמכשלה דד"ת מביאה לידי קרי ר"ל... ושבע ילין בל ‏יפקד רע המשביע עצמו מד"ת ולן אין מבשרין אותו בשורות רעות, ומינה להיפך. ואח"כ עי"ז חפץ ה' בידו יצלח כמש"ל, ועומד על ‏ד"ת כמ"ש במק"א מעניין יוסף שידא, וכמ"ש דעונות נעשו זכיות וממים הזדונים נהפך למי הדעת, ‏והנפש העשוקה נכנסה לקדושה ונעשה ממנו ד"ת. כידוע שנפשות מישראל הם עצמן ד"ת, ‏והתחדשות ד"ת הוא הולדת נפשות קדושות.

וע"כ אמרו בשבת (קכז:) שנה לתלמידיו,[[1]](#footnote-1) הוא מה ‏שנתחדש לו דייקא אחר שטבל מקודם, שהוא התשובה והתיקון. ונראה שזה עצמו היה מ"ש אח"כ ‏מענין לדון לכף זכות אפילו באופן זה שהמעשה לכאורה מורה בבירור לחוב. ולא ידע זה מקודם, ‏כמש"ש בתלמיד שאינו בדוק, ודברה תורה לשון נקיה היינו שהיה חשוד אצלו על זנות. ומדאמר שאינו ‏בדוק משמע דבאמת כשר היה רק שהוא לא דנו לכף זכות. והיה המשפט עבור זה ראיית הקרי. ומ"מ ‏אירעו מפני טורח הדרך, שהיה דבר מצווה, והרי שומר מצווה לא ידע דבר רע, וזה נקרא רע כידוע. רק ‏שכל דבר נידון ע"ש סופו, ואז נקרא טוב מאד.

ומאחר שהיה כדי שיעמוד עי"ז על ד"ת זכה לזה רק ע"י ‏טורח אותו דרך לפדיון שבויים, דאותה ריבה התנהגה בדרכי גוים כמ"ש באדר"נ ספ"ח, והוא מדת ‏חסידות לבקש זכות גם לרשעים... ולכך נקרא באותו מעשה חסיד א', שזה לפנים משורת הדין ואין רואה לעיניים, כי גם ‏בכל רע גנוז טוב. ולכך זכה אז לעמוד על דבר זה של תורה לדון לכף זכות, שהוא ג"כ גניזת הטוב ‏במעשה הרע לעין, והזמין לו הש"י אותו מכשול [שהוא לידת נפש בלא רצונו ודעתו וכן עומד על ד"ת ‏ר"ל כמי שעומד מזומן על אותו דבר בלי דעתו והשתדלותו. וע"י שחידש אח"כ הד"ת הוציא הנפש ‏כמש"ל] לעמוד מתוכו על דברי תורה.

1. שבת קכז ע"ב: ת"ר מעשה בחסיד אחד שפדה ריבה אחת בת ישראל ולמלון השכיבה תחת מרגלותיו. למחר ירד וטבל ושנה לתלמידיו. ואמר בשעה שהשכבתיה תחת מרגלותי במה חשדתוני, אמרנו שמא יש בנו תלמיד שאינו בדוק לרבי. בשעה שירדתי וטבלתי במה חשדתוני, אמרנו שמא מפני טורח הדרך אירע קרי לרבי. אמר להם העבודה כך היה, ואתם כשם שדנתוני לכף זכות המקום ידין אתכם לכף זכות. [↑](#footnote-ref-1)